
RAPORT

asupra Propunerii legislative pentru modificarea art. 20 alin. (5) din Legea nr. 51/1995 pentru organizarea și exercitarea profesiei de avocat

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere, în fond, cu Propunerea legislativă pentru modificarea art. 20 alin. (5) din Legea nr. 51/1995 pentru organizarea și exercitarea profesiei de avocat, trimisă cu adresa nr. Pl-x 233 din 11 martie 2015 şi  înregistrată cu nr. 4c-11/385  din 12 martie 2015.
Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a respins propunerea legislativă  în şedinţa din 4 martie 2015. 


Consiliul Legislativ, prin avizul nr. 1123 din 7 octombrie 2014, a avizat favorabil propunerea legislativă, cu observații și propuneri.

Guvernul României a transmis un punct de vedere prin care precizează că asupra inițiativei legislative urmează să decidă Parlamentul.
Propunerea legislativă are ca obiect de reglementare modificarea art. 20 alin. (5) din Legea nr. 51/1995 pentru organizarea și exercitarea profesiei de avocat, republicată, cu modificările ulterioare, în sensul dobândirii calității de avocat definitiv, fără susținerea examenului de definitivare, de către asistenții judiciari care au promovat examenul de primire în profesia de avocat și care, până la data susținerii examenului respectiv, au îndeplinit această funcție timp de 5 ani, cu condiția promovării examenului de definitivat în profesia din care provin – la fel ca și celelalte categorii profesionale enumerate la alineatul sus – menționat.
 În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă, expunerea de motive, punctul de vedere al Guvernului României şi  avizul Consiliului Legislativ în şedinţa din 21 iunie 2016. 
La dezbateri au fost prezenţi deputaţii comisiei conform listei de prezență.
Cu ocazia dezbaterilor, s-a constatat că pe parcursul exercitării funcției de asistent judiciar nu există, potrivit legislației în vigoare, posibilitatea susținerii unui examen de definitivat pentru această categorie profesională, redactarea inițiativei legislative fiind deficitară din acest punct de vedere. Astfel, s-a decis menținerea reglementărilor legale în vigoare în domeniu fără a se aduce modificări sau completări noi.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor respingerea Propunerii legislative pentru modificarea art. 20 alin. (5) din Legea nr. 51/1995 pentru organizarea și exercitarea profesiei de avocat.
 În raport cu obiectul şi conţinutul reglementării, propunerea legislativă face parte din categoria legilor ordinare.
                     
   PREŞEDINTE,                                                   SECRETAR,

                     Bogdan Liviu CIUCĂ                                  Sorin Constantin STRAGEA                        

Consilier parlamentar, Paul Şerban

